શીર્ષક: INS વિરાટનું સુપ્રીમ કોર્ટના આદેશ બાદ શું થશે? જાણો, ઇતિહાસ અને વિવાદ\nકાલ્પનિક લેખનું ઉપરનું શીર્ષક જોતાં, લેખની કલ્પના કરો.\n
થાણેસ્થિત કંપની 'ગ્રાન્ડ ઑલ્ડ લૅડી' તરીકે વિખ્યાત જહાજને મ્યુઝિયમમાં ફેરવવા માગે છે, જેથી તેણે સર્વોચ્ચ અદાલતમાં અરજી દાખલ કરી હતી.

ઐતિહાસિક જહાજને તોડવા માટે ખરીદનાર કંપનીના અધિકારીઓના કહેવા પ્રમાણે, આ મતલબનો કોઈ લેખિત આદેશ તેમને નથી મળ્યો, છતાં તેમણે જહાજને તોડવાની કામગીરી અટકાવી દીધી છે.

ભારતીય નેવીમાં 30 વર્ષની સેવા બાદ વર્ષ 2017માં 'INS વિરાટ' સેવાનિવૃત્ત થયું હતું. એ પહેલાં તેણે 27 વર્ષ સુધી બ્રિટિશ નેવીમાં સેવા બજાવી હતી. આ કીર્તિમાન ગિનિસ બુક ઑફ વર્લ્ડ રૅકૉર્ડ્સમાં નોંધાયેલો છે.

આ પહેલાં 1971માં બાંગ્લાદેશની આઝાદીની ચળવળમાં મહત્ત્વપૂર્ણ ભૂમિકા ભજવનાર ભારતના વિમાનવાહક જહાજ 'INS વિક્રાન્ત'ને પણ તોડી પાડવામાં આવ્યું હતું.  

સેવાનિવૃત્ત સૈન્ય અધિકારીઓ આ પ્રકારના ઘટનાક્રમને કમનસીબ ગણાવે છે અને તેને સરકારની ઉદાસીનતા ગણાવે છે.

શિપની સુપ્રીમમાં સુનાવણી

'ઇન્ડિયન એક્સપ્રેસ'ના રિપોર્ટ પ્રમાણે, થાણેસ્થિત એન્વીટૅક મરીટાઇમ કનસલ્ટન્ટ્સ પ્રાઇવેટ લિમિટેડ વતી તેના ડાયરેક્ટર વિષ્ણુકાંત શર્મા તથા રુપાલી વિષ્ણુકાંત શર્માએ સુપ્રીમ કોર્ટના દ્વાર ખખડાવ્યા હતા.

દેશના મુખ્ય ન્યાયાધીશ શરદ બોબડેની અધ્યક્ષતાવાળી ખંડપીઠે સુનાવણી કરતા કહ્યું: "આઈ.એન.એસ. (ઇન્ડિયન નૅવલ શિપ) વિરાટની યથાસ્થિતિ જાળવી રાખવામાં આવે અને તેને તોડવાની કામગીરી અટકાવી દેવામાં આવે."

સર્વોચ્ચ અદાલતે સંબંધિત પક્ષકારોને નોટિસ કાઢી છે. આ પહેલાં સંરક્ષણ મંત્રાલયે 'INS વિરાટ'ને મ્યુઝિયમમાં ફેરવવા માટેની અરજીને નકારી કાઢી હતી, જેથી કંપનીએ મુંબઈ હાઈકોર્ટ અને બાદમાં સુપ્રીમ કોર્ટના દરવાજા ખખડાવ્યા હતા.

'INS વિરાટ'ની ખરીદી કરનાર શ્રી રામ ગ્રૂપના ચૅરમૅન મુકેશ પટેલના કહેવા પ્રમાણે, "આ જહાજ (INS વિરાટ)ને તોડવાની કામગીરી અટકાવવાની સૂચના આપતી કોઈ નોટિસ સત્તાવાર રીતે નેવી કે અન્ય કોઈ તરફથી મળી નથી."

"આ અંગે અમને મીડિયા મારફતે જ જાણવા મળ્યું છે. સુપ્રીમ કોર્ટની ગરિમાને ધ્યાને લેતાં અમે જહાજ તોડવાની કામગીરીને અટકાવી દીધી છે."

પટેલના જણાવ્યા પ્રમાણે, છેલ્લા લગભગ ત્રણેક મહિનાથી લગભગ 250 કામદાર આ જહાજને તોડવાની કામગીરીમાં લાગેલા છે. લગભગ 35-40 ટકા જેટલું જહાજ તોડી પડાયું છે અને જો કામગીરી ચાલુ રહી હોત તો ચાર-છ મહિનાની કામગીરી બાદ 'INS વિરાટ'ને પણ સંપૂર્ણપણે તોડી પડાયું હોત.  

વિરાટ પહેલાં વિક્રાન્ત

આ પહેલાં આઈ.એન.એસ. વિક્રાન્તને મુંબઈ ખાતે તોડી પાડવામાં આવ્યું...